Tento dokument upravuje pravidlá a podmienky súťaže „Aj Váš názor je dôležitý!“ (ďalej aj ako „**súťaž**“) na stránke vyhlasovateľa súťaže (ďalej len „**štatút**“).

**I.** **VYHLASOVATEĽ SÚŤAŽE**

Obchodné meno: LEVOČA NORDIC CENTRUM

Sídlo: Rozvoj 1110/13, 054 01 Levoča

IČO: 422 352 27

DIČ: 2023639079

(ďalej len ako „**vyhlasovateľ súťaže**“)

**II. ÚČEL A PREDMET SÚŤAŽE**

i. Účelom súťaže je zistenie spokojnosti a názoru širokej verejnosti s areálom Levoča Nordic Centrum v lokalite Krúžok.

ii. Predmetom súťaže je správne zodpovedaná súťažná otázka a zadanie e-mailovej adresy súťažiaceho v dotazníku s názvom „Levoča Nordic Centrum - prieskum spokojnosti“ (ďalej len **„dotazník“**).

**III. LEHOTA SÚŤAŽE**

i. Súťaž trvá odo dňa 22.3.2019 od 00:01 hod. do dňa 16.4.2019 do 23:59 hod.. Najneskôr do dňa 16.4.2019 vrátane je možné sa zapojiť do súťaže v súlade s podmienkami určenými v štatúte.

**IV. PODMIENKY ÚČASTI NA SÚŤAŽI**

i. Súťaže sa môže zúčastniť každá fyzická osoba, ktorá dovŕšila 13 rokov veku a spĺňa všetky podmienky stanovené v tomto štatúte (ďalej aj ako „**súťažiaci**“).

ii. Súťaže sa nemôže zúčastniť taký súťažiaci, ktorý je v pracovnom pomere alebo v inom pomere obdobnom pracovnému pomeru vo vzťahu k vyhlasovateľovi súťaže, a ani osoby blízke osobám uvedeným v tomto odseku v zmysle definície blízkej osoby v § 116 zákona č. 40/1964 Zb. Občiansky zákonník v platnom znení.

iii. Súťažiaci sa zapojí do súťaže a je zaradený do žrebovania o cenu v prípade, ak v lehote v zmysle Článku III. štatútu pri vypĺňaní dotazníka správne odpovie na súťažnú otázku a zadá svoju e-mailovú adresu.

iv. Súťažiaci má nárok iba na jednu cenu v rámci súťaže.

v. Zo súťaže je vylúčený ten súťažiaci, ktorý podvodným spôsobom zasahuje do mechanizmu súťaže za účelom získania ceny, bez ktorého by inak nezískal žiadnu cenu alebo sa ani nemohol zúčastniť na súťaži. Vylúčený môže byť aj ten súťažiaci, ktorý nesprávne zodpovie súťažnú otázku.

vi. Ak sa do súťaže zapojí osoba, ktorá nespĺňa ktorúkoľvek z podmienok v zmysle štatútu, je zo súťaže automaticky vylúčená a nemá žiaden nárok na cenu

vii. Ak sa do súťaže nezapojí žiadna osoba alebo nikto zo súťažiaci nebude spĺňať podmienky účasti na súťaži v zmysle štatútu, výhru nezíska žiadna osoba.

viii. Každý súťažiaci zapojením do súťaže súhlasí a vyhlasuje, že vyhlasovateľ súťaže voči nemu nemá žiadne záväzky.

**V. CENY V SÚŤAŽI, VÝŠKA CIEN A ICH ZDANENIE**

i. Splnením podmienok súťaže je možné vyhrať nasledovné ceny:

1. poukaz v hodnote 30€ od Hostinec Lipa,
2. poukaz v hodnote 25€ od Hotela Barbakan,
3. poukaz v hodnote 25€ od Hotela u Leva,
4. poukaz v hodnote 25€ od Penziónu Hubert,
5. poukaz v hodnote 25€ od Penziónu Kiska,
6. poukaz v hodnote 25€ od Reštaurácie Kupecká Bašta,
7. poukaz v hodnote 20€ od Hotela Arkáda,
8. poukaz v hodnote 20€ od Kaviarne Leutschau café,
9. poukaz v hodnote 20€ od Kaviarne Zona caffe,
10. poukaz v hodnote 15€ od Reštaurácie Planéta Levoča Café&Restaurant,
11. poukaz v hodnote 15€ od Reštaurácie Slovenka,
12. poukaz na wellness pre 2 osoby od Resort Levočská Dolina

(ďalej aj ako „ceny“)

ii. Hodnota cien je spolu 265,- EUR (slovom: dvesto šesťdesiatpäť eur).

iii. Namiesto ceny nie je možné poskytnúť peňažnú alebo nepeňažnú náhradu ani iné plnenie. Výhra je neprenosná.

iv. V zmysle ustanovení [zákona č. 595/2003 Z. z. o dani z príjmov v platnom znení](https://l.facebook.com/l.php?u=https%3A%2F%2Fwww.slov-lex.sk%2Fpravne-predpisy%2FSK%2FZZ%2F2003%2F595%2F20170201%3Ffbclid%3DIwAR2h2B5KG5k1nZljN2I-u5aDfUS5ypE5kVITJj6c5Cagl696AkPNygvOK1o&h=AT0Ws98P1x41a4bCeHaNXQ15nrvsnG1ijBEt-vI9J_PXgtebPi0PdIHSLpqolMb-A5bKUMJGYVCGS3POIHe7x2dyBVXhk8X72leKoGwnCyZ13Sm5GcAHUgUbOdVxeZIJsbnU) peňažná i nepeňažná výhra v hodnote nad 350,00 EUR (slovom: tristopäťdesiat eur) podlieha dani z príjmov a je predmetom odvodu na verejné zdravotné poistenie v zmysle zákona č. 580/2004 Z. z. o zdravotnom poistení v platnom znení. Zákon o dani z príjmov určuje, ktoré výhry a ceny sú úplne oslobodené od dane (napr. prijaté výhry do 350 eur), ktoré sú čiastočne oslobodené od dane (napr. ak výhra presiahne sumu 350 eur, do základu dane sa zahrnie jej hodnota nad 350 eur), ako aj spôsob zdaňovania a kto zodpovedá za zdanenie – či výherca alebo vyhlasovateľ súťaže.

**VI. ŽREBOVANIE A OCENENIE**

i. Žrebovanie súťažiacich, ktorí splnili všetky podmienky účasti na súťaži v zmysle štatútu a vyhrávajú ceny (ďalej aj ako „**výherca**“) bude prebiehať najneskôr do 7 dní odo dňa skončenia súťaže v zmysle Článku III. štatútu, t. j. do dňa 23.4.2019.

ii. Vyhodnocovanie splnenia podmienok v zmysle štatútu a žrebovanie výhercov vykonajú dve poverené osoby, ktoré zabezpečí vyhlasovateľ súťaže.

iii. Vyžrebovaní budú výhercovia každej ceny. Každý súťažiaci bude zaradený do žrebovania o ceny len raz.

iv. Vyžrebovaní bude aj jeden náhradník na každú z cien pre prípad, že vyžrebovaní výhercovia nesplnia ktorúkoľvek z podmienok stanovených týmto štatútom.

v. Vyžrebovaní výhercovia budú kontaktovaní formou e-mailu o výhre ceny, a to do 3 dní odo dňa uskutočnenia žrebovania. Odovzdanie cien sa uskutoční na mieste a v čase dohodnutom medzi vyhlasovateľom súťaže a výhercom.

vi. V prípade, ak výherca nebude súhlasiť s odovzdaním ceny alebo cenu odmietne alebo výherca nespĺňa ktorúkoľvek z podmienok v zmysle tohto štatútu, výhra bude ponúknutá náhradníkovi vyžrebovanému vo vzťahu k tejto cene. Ak ani vyžrebovaný náhradník nebude súhlasiť s odovzdaním ceny alebo cenu odmietne alebo náhradník nespĺňa ktorúkoľvek z podmienok v zmysle tohto štatútu, cena prepadne v prospech vyhlasovateľa súťaže.

vii. Na výhru nemá súťažiaci právny nárok a nie je možné vymáhať ju súdnou cestou.

**VII.** **OCHRANA OSOBNÝCH ÚDAJOV**

i. Zapojením sa do súťaže účastník udeľuje organizátorovi a ním povereným osobám svoj výslovný a dobrovoľný súhlas na dobu neurčitú na spracovanie údajov v rozsahu e-mailová adresa, vek, pohlavie, miesto bydliska na účel účasti a vyhlásenia výsledkov a e-mailovej adresy na účely overenia splnenia podmienok účastníkom a overenia totožnosti výhercov súťaže.

ii. Organizátor súťaže vyhlasuje, že osobné údaje nezhromažďuje, nespracováva a neposkytuje tretej strane.

iii. S osobnými údajmi účastníka bude nakladané v zmysle zákona č. 18/2018 Z. z. o ochrane osobných údajov v znení neskorších predpisov. Každý účastník zapojením sa do súťaže potvrdzuje, že bol organizátorom oboznámený s podmienkami spracúvania svojich osobných údajov a že sú mu známe všetky skutočnosti a podmienky spracovania osobných údajov podľa uvedeného zákona.

iv. Tento štatút je prístupný na nahliadnutie počas trvania súťaže na internetovej stránke [www.lnc.sk](https://l.facebook.com/l.php?u=http%3A%2F%2Fwww.lnc.sk%2F%3Ffbclid%3DIwAR3uy7pglNcAXPVZGHMlDgmaMrceZc0igyt8IYZdvgiOXrl--s3JUE4gLUM&h=AT2oQE779zPsh7R8qgv5AjsZqbG_-QhlBTouAfLujHSpwle6CloEPoNE8u6ZgnspK4QrLj4pyDs7jCxqPmlAGBVvcFatwSKrF_qnNRqzKLQmghyEszHEpkxw1F4gz0h6RXdj) a na facebookovej stránke Levoča Nordic Centrum.

v. V prípade rozporu propagačných materiálov s týmto štatútom má prednosť štatút. V prípade potreby poskytnutia záväzného výkladu štatútu je oprávnený tento výklad poskytnúť výlučne organizátor súťaže. Vo veciach neupravených týmto štatútom sa právne vzťahy spravujú ustanoveniami Občianskeho zákonníka.

**VIII. ZÁVEREČNÉ USTANOVENIA**

i. Účasťou na súťaži vyjadruje súťažiaci súhlas s týmto štatútom. Ak osoba nesúhlasí s ktoroukoľvek podmienkou alebo bodom v tomto štatúte, nesmie sa súťaže zúčastniť.

ii. Vyhlasovateľ súťaže si vyhradzuje právo kedykoľvek zmeniť štatút alebo aj odvolať súťaž, a to najmä v prípade, ak by mu hrozila škoda. Zmenu štatútu alebo odvolanie súťaže zverejní vyhlasovateľ na svojej webovej stránke, na facebookovej stránke alebo na instagramovej stránke vyhlasovateľa súťaže.

iii. V prípade akýchkoľvek nejasností týkajúcich sa podmienok súťaže alebo ustanovení štatútu si vyhlasovateľ súťaže vyhradzuje právo vysvetliť tieto nejasnosti a príp. zmeniť štatút v zmysle bodu ii) tohto Článku štatútu.

iv. Vyhlasovateľ súťaže nezodpovedá za žiadne škody, ktoré vzniknú výhercom alebo náhradníkom v súvislosti s prijatými cenami.

v. Vyhlasovateľ súťaže vyhlasuje, že súťaž nie je nijako sponzorovaná, odobrená ani riadená Facebookom, Instagramom a nie je s ňou nijako spojená.

V Levoči dňa 18.3.2019

**Vyhlasovateľ súťaže:**

**Levoča Nordic Centrum**